کشانەوەی جۆ بایدن لە ھەڵبژاردنی سەرۆکایەتیی ٢٠٢٤ی ویلایەتە یەکگرتووەکان

لە ٢١ی تەمموزی ٢٠٢٤، جۆ بایدن، سەرۆک کۆماری دیموکراتی ئەوکاتی ویلایەتە یەکگرتووەکان لە بەیاننامەیەکدا لە تۆڕە کۆمەڵایەتییەکان کشانەوەی خۆی لە ھەڵبژاردنی سەرۆکایەتیی ٢٠٢٤ ڕاگەیاند. ئەو پشتگیری لە جێگری سەرۆک کۆمار، کامڵا ھاریس وەک جێگرەوەی خۆی و بەرێژی دیموکراتەکان لە ھەڵبژاردنەکەدا کرد.

لە ٢٥ی نیسانی ٢٠٢٣، بایدن ڕای گەیاند کە لە ھەڵبژاردنی ٢٠٢٤دا خۆی بەربژێر دەکاتەوە و جارێکی دیکە  ھاریس وەک جێگری خۆی ھەڵدەبژێرێتەوە. بەڵام نیگەرانییەکان لەبارەی تەندروستیی بایدن بەھۆی زۆربوونی تەمەنی لە ماوەی سەرۆکایەتییەکەیدا سەریان ھەڵدا. نیگەرانییەکان لە حوزەیرانی ٢٠٢٤دا، دوای لێدوانێکی نێوان بایدن و دۆناڵد ترامپ، بەربژێری کۆمارییەکان زۆرتر بوون. کردارەکانی بایدن ڕەخنەی زۆری لێ گیرا، شرۆڤەکاران ئاماژەیان بەوە کرد کە ئەو زۆر جاران بیرکردنەوەکانی خۆی لەدەستداوە و وەڵامی پێچاوپێچی داوەتەوە، ڕواڵەتێکی لەرزۆکی ھەبووە، بە دەنگێکی زەق قسەی کردووە و لە چەندین بۆنەدا نەیتوانیوە ئامارەکان بەبیر خۆی بھێنێتەوە یان بۆچوونەکەی بە شێوەیەکی یەکگرتوو دەرببڕێت. دواتر بایدن ڕووبەڕووی بانگەوازی کشانەوە لە ھەڵبژاردن لەلایەن دیموکراتەکان و دەزگا ھەواڵنێرییەکان بووەوە. ھەتا ١٩ی تەممووز زیاتر لە ٣٠ دیموکراتی باڵا داوای کشانەوەیان لە بایدن کردبوو.

سەرەڕای داواکارییەکانی کشانەوە، بایدن چەندین جار پێداگری لەسەر ئەوە دەکرد کە وەک بەربژێر دەمێنێتەوە. بەڵام سەرئەنجام لە ٢١ی تەممووز، نامەیەکی واژۆکراو لە ھەژماری ئێکسی بایدن بڵاو کرایەوە کە نیشانی دەدا لە بەربژێربوونی خۆی دەکشێتەوە و نووسیبووی «ئەمە بە بەرژەوەندی پارتەکەم و وڵاتە»، لە کاتێکدا ئاماژەی بەوەدا کە ھەتا کۆتاییی خولەکەی بەردەوام دەبێت و پۆستی سەرۆک کۆماری پێدەمێنێت. بایدن لە دوای لیندۆن بی جۆنسۆن، لە ساڵی ١٩٦٨ەوە یەکەم سەرۆک کۆمار بووە کە لە ھەڵبژاردنێکی نوێ کشاوەتەوە.

 سەرچاوەکان 

پۆل:جۆ بایدن